femidom®
Femidom®, pose af polyurethanplast, der anvendes som prævention. Den 17 cm lange og 8 cm brede glidecremeindsmurte pose er i hver ende sikret med en halvstiv plastring. Den lukkede endes ring forankrer femidomet mod livmodermunden, og den lidt større ring ved den åbne ende sikrer beskyttelse af de ydre kønsorganer. Femidomet indføres kort før samleje i skeden, hvor det danner en fysisk barriere mellem penis og skedevæggen og derved hindrer sædceller i at nå frem til livmoderen; femidomet yder desuden beskyttelse mod seksuelt overførte sygdomme, fx aids. Det kan med fordel anvendes af personer med latexallergi.
Femidomet blev udviklet og patenteret af den danske læge Lasse Hessel (f. 1940) i 1987. Salget af femidomer var de første år kun beskedent, og i 1992 videresolgte Hessel rettighederne til en britisk virksomhed, The Female Health Company. Siden 1997 er salget steget stærkt, idet FN og WHO har doneret mere end 50 mio. femidomer til ulande med stor forekomst af aids, bl.a. Thailand, Brasilien, Zimbabwe og Sydafrika.